**ΝΕΟΕΛΛΗΝΙΚΗ ΓΛΩΣΣΑ Β΄ ΛΥΚΕΙΟΥ**

*Αγαπητοί μαθητές και μαθήτριες,*

*Συνεχίζουμε την προσπάθειά μας με ένα τρίτο κείμενο για την έκθεση. Το κείμενο αυτό αφορά στην τρίτη ηλικία και στη σχέση μεταξύ νέων και ηλικιωμένων. Πρόκειται για θεματική ενότητα που επεξεργαστήκατε κυρίως στην Α΄ τάξη, αλλά επανερχόμαστε σε αυτή με αφορμή την επικαιρότητα και την ανάγκη προστασίας των ηλικιωμένων από την πανδημία, ένα θέμα που συζητείται πολύ τελευταία στα Μέσα Μαζικής Ενημέρωσης.*

*Το κείμενο με τις ερωτήσεις-ασκήσεις καλείστε να  μελετήσετε και να μου αποστείλετε τις απαντήσεις σας* ***έως την Παρασκευή 10-4-2020 στις 14.00****είτε* ***με μήνυμα στην ηλεκτρονική τάξη μας*** *είτε* ***στο mail :****aretifot@sch.gr.*

*Καλή μελέτη!*

*Η καθηγήτριά σας*

*Αρετή Φωτοπούλου.*

**ΚΕΙΜΕΝΟ: «Οι νέοι δίπλα στην τρίτη ηλικία»**

Το 1990 ο ΟΗΕ ανακήρυξε την 1η Οκτωβρίου ως την Παγκόσμια Ημέρα των Ηλικιωμένων και ένα χρόνο αργότερα όρισε πέντε βασικές αρχές για τους ηλικιωμένους, οι οποίες στοχεύουν στο να διασφαλίσουν ότι θα δοθεί προτεραιότητα στην τρίτη ηλικία από όλες τις κυβερνήσεις του κόσμου. Αυτές οι αρχές είναι η ανεξαρτησία, η ενεργός συμμετοχή των ηλικιωμένων στα κοινά, η δυνατότητα εκπλήρωσης των προσωπικών στόχων, η φροντίδα και η αξιοπρέπεια. Ο πολιτισμός μιας κοινωνίας κρίνεται και από τη στάση της έναντι της τρίτης ηλικίας. Ο σεβασμός προς τους γέροντες αποτελούσε υπέρτατη αξία για τους αρχαίους Έλληνες. Η τρίτη ηλικία είναι μια φυσική κατάσταση της ζωής και οι παλαιότερες κοινωνίες γνώριζαν να τιμούν την πείρα, την ψυχραιμία και την οξυδέρκεια των πρεσβύτερων.

Παρότι η οικογένεια αποτελεί έναν από τους σημαντικότερους θεσμούς στην Ελλάδα, οι αριθμοί από έρευνες παρουσιάζουν μια ιδιαίτερα θλιβερή εικόνα: η συντριπτική πλειοψηφία των ηλικιωμένων, δηλαδή το 97% ζει με μηνιαία σύνταξη που φτάνει στην καλύτερη περίπτωση τα 650 ευρώ, περισσότεροι από 700.000 ηλικιωμένους ζουν στο όριο της φτώχειας και 1 στους 3 ηλικιωμένους, δηλαδή 1.000.000 συνάνθρωποί μας υποφέρουν από μοναξιά.

Εμείς, και κυρίως οι νέοι, έχουμε βαθιά υποχρέωση να αντιμετωπίσουμε με σεβασμό και πραγματική βούληση τα προβλήματα των συνανθρώπων μας της τρίτης ηλικίας και να τους βοηθήσουμε στη διασφάλιση μιας αξιοπρεπούς καθημερινότητας. Οφείλουμε λοιπόν να τους προσφέρουμε την ανεξαρτησία, την αυτοεκτίμηση και τις δυνατότητες για μια αξιοπρεπή διαβίωση και ενεργή συμμετοχή στην κοινωνία παρέχοντας υψηλές υπηρεσίες υγείας και φροντίδας. Πρέπει να είμαστε στο πλευρό τους, γιατί τους το οφείλουμε για όσα μας έχουν προσφέρει απλόχερα και έχουν συμβάλλει σημαντικά στο να διαμορφώσουμε τους χαρακτήρες μας και να γίνουμε χρήσιμοι άνθρωποι στην κοινωνία.

 Α. Σιώκας, Γ. Κρικρής

 (Πηγή: <http://www.moschatotavros.gr/news/>)

**ΠΑΡΑΤΗΡΗΣΕΙΣ**

1. Να παρουσιάσετε συνοπτικά τις δύο πρώτες παραγράφους του κειμένου στους συμμαθητές σας (50-60 λέξεις).
2. Να γράψετε συνώνυμα των υπογραμμισμένων λέξεων.
3. Να σχολιάσετε το ύφος της τελευταίας παραγράφου του κειμένου.
4. Να αναγνωρίσετε τη δομή και τον τρόπο ανάπτυξης της πρώτης παραγράφου του κειμένου. (Να δικαιολογήσετε την απάντησή σας για τον τρόπο ανάπτυξης).
5. Αναφερόμενος στην προσπάθεια των γιατρών να αντιμετωπίσουν την πανδημία του κορωνοϊού στις 21/3/20, ο καθηγητής λοιμωξιολογίας Σωτήρης Τσιόδρας κατέθεσε τα εξής: «Το θαύμα της ιατρικής επιστήμης εν έτει 2020 είναι η παράταση της ποιοτικής επιβίωσης των ηλικιωμένων ατόμων, κάποιοι εκ των οποίων είναι μανάδες και πατεράδες μας. Είναι γιαγιάδες και παππούδες.[…] Τους σεβόμαστε όλους, τους τιμούμε όλους. Δεν μπορούμε να υπάρχουμε ούτε να έχουμε ταυτότητα χωρίς τους παππούδες και τις γιαγιάδες μας». Με αφορμή τη δήλωσή του, καταγράψτε τις δικές σας σκέψεις και συναισθήματα πάνω σε αυτό το θέμα σε ένα κείμενο που θα δημοσιευθεί στο ιστολόγιο του σχολείου σας (300 λέξεις περίπου).